Broj: 711-I-1366-M-88/21-03-17

Zagreb, 14. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić , Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Mirka Remetovića, općinskog načelnika Općine Novo Virje,** za davanjem mišljenja Povjerenstva, na 135. sjednici, održanoj 14. srpnja 2021.g., daje sljedeće

**MIŠLJENJE**

**I. Obzirom da dužnosnik Mirko Remetović, općinski načelnik Općine Novo Virje, kao niti član njegove obitelji iz članka 4. stavka 2. ZSSI-a, nisu vlasnici poslovnih udjela u trgovačkom društvu Dinamik d.o.o., nije suprotno odredbama ZSSI-a da Općina Novo Virje stupi u poslovni odnos s tim trgovačkim društvom po provedenom postupku javne nabave.**

**II. Imajući u vidu da je postupak javne nabave započeo prije nego što je dužnosnik Mirko Remetović stupio na dužnost općinskog načelnika Općine Novo Virje te da je zaprimljena samo ponuda trgovačkog društva Dinamik d.o.o., u vlasništvu bratića njegove supruge i člana Općinskog vijeća Općine Novo Virje kojeg povodom obnašanje ove dužnosti ne obvezuju odredbe ZSSI-a, dužnosnik može nakon stupanja na navedenu dužnost dovršiti isti postupak te donijeti odluku o odabiru ponuditelja i s njim sklopiti ugovor o javnoj nabavi.**

Obrazloženje

U Povjerenstvu je 12. srpnja 2021. pod brojem 711-U-3641-M-88/21-01-3 zaprimljen zahtjev za mišljenjem dužnosnika Mirka Remetovića, općinskog načelnika Općine Novo Virje, povodom kojeg se vodi predmet broj M-88/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona te je stoga dužnosnik Mirko Remetović povodom obnašanja dužnosti općinskog načelnika Općine Novo Virjeobvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da Općina Novo Virje provodi otvoreni postupak javne nabave male vrijednosti za izgradnju mosne vage sa mjeriteljskom kućicom te pristupnom prometnicom procijenjene vrijednosti 500.000,00 kn, započetom u travnju 2021. sukladno Zakonu o javnoj nabavi („Narodne novine“ broj 120/16.), kada je dužnost općinskog načelnika Općine Novo Virje obnašao dužnosnik Branko Mesarov koji na lokalnim izborima održanima u svibnju 2021. nije ponovno izabran na ovu dužnost.

Nadalje dužnosnik navodi da je stupio na dužnost općinskog načelnika Općine Novo Virje 7. lipnja 2021. te ističe da namjerava donijeti odluku da se za najpovoljnijeg ponuditelja s kojim će se sklopiti ugovor odabere trgovačko društvo Dinamik d.o.o. iz Novog Virja. Navodi da je navedeno trgovačko društvo bilo jedini ponuditelj u istom postupku javne nabave te da je njihova ponuda ispunila sve uvjete javnog natječaja kao i da je ekonomski povoljna u odnosu na kriterije za odabir ponuditelja. Naglašava da on osobno te njegova supruga nisu vlasnici udjela u navedenom trgovačkom društvu osnovanom 2018., ali da je njegova supruga sestrična imatelja poslovnih udjela u tom društvu, koji je ujedno član Općinskog vijeća Općine Novo Virje.

Dužnosnik se poziva i na odredbu članka 75. Zakona o javnoj nabavi kojom je propisano da je naručitelj obvezan poduzeti mjere da učinkovito spriječi, prepozna i ukloni sukob interesa u provedbi postupka javne nabave te u svrhu sprječavanja sukoba interesa traži mišljenje Povjerenstva je li suprotno odredbama ZSSI-a da kao općinski načelnik potpiše ugovor s navedenim poslovnim subjektom.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Sukladno članku 4. stavku 2. ZSSI-a član obitelji dužnosnika u smislu odredbi tog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz zahtjeva za mišljenje proizlazi da je Općina Novo Virje provela postupak javne nabave male vrijednosti čiji je predmet nabave izgradnja mosne vage sa mjeriteljskom kućicom te pristupnom prometnicom, koji je bio započet prije nego je dužnosnik Mirko Remetović stupio na dužnost općinskog načelnika navedene Općine, te da je u istom postupku zaprimljena samo jedna ponuda od strane trgovačkog društva Dinamik d.o.o., u kojem poslovne udjele ima bratić dužnosnikove supruge te ujedno član Općinskog vijeća Općine Novo Virje.

Slijedom iznesenog, dužnosnik Mirko Remetović se nakon stupanja na dužnost našao u situaciji odlučivanja o prihvatu ponude u navedenom postupku javne nabave kao i potpisati ugovor s odabranim ponuditeljem, koji je u vlasništvu osobe koja se nalazi u rodbinskom odnosu s njegovom suprugom, odnosno dovršiti već pokrenuti postupak javne nabave.

Obzirom da navedeni poslovni subjekt nije u vlasništvu dužnosnika niti člana njegove obitelji iz članka 4. stavka 2. ZSSI-a, ne postoje zabrane niti ograničenja propisana odredbama ZSSI-a koje bi spriječila ili ograničavale nastanak poslovnog odnosa Općine Novo Virje s trgovačkim društvom Dinamik d.o.o.

Nadalje, člankom 3. ZSSI-a propisan je krug dužnosnika koje u obnašanju dužnosti obvezuju odredbe ZSSI-a, a istom nije određeno da je član predstavničkog tijela jedinice lokalne samouprave dužnosnik u smislu odredbi ZSSI-a te stoga osobu koja obnaša dužnost člana Općinskog vijeća Općine Novo Virje ne obvezuju odredbe ZSSI-a te nije suprotno odredbama ovog Zakona da trgovačko društvo, u kojem udio u vlasništvu (temeljnom kapitalu) ima član predstavničkog tijela jedinice lokalne samouprave, stupi u poslovni odnos s jedinicom lokalne samouprave u kojoj obnaša istu dužnost.

Kako je navedeni poslovni subjekt u vlasništvu osobe koja nije član obitelji dužnosnika Mirka Remetovića, niti kao bratić spada u uži krug osoba koje su rodbinski povezane s njegovom suprugom, a posebice imajući u vidu da je sam postupak javne nabave započeo prije nego je dužnosnik stupio na dužnost općinskog načelnika u kojem je zaprimljena isključivo ponuda trgovačkog društva Dinamik d.o.o., te je nakon stupanja na dužnost pod okolnostima dovršenja prethodno započetog postupku javne nabave, dužnosnik može donijeti odluku o odabiru ponuditelja te s njim sklopiti ugovor o javnoj nabavi.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Mirko Remetović, elektronička dostava
2. Objava na internetskoj stranici Povjerenstva
3. Pismohrana